L-Isqof ta' Għawdex Anton Teuma mexxa l-ordinazzjoni presbiterali ta' Andrew Grima u Fra Etienne Gilson, l-ewwel ordinazzjoni sagra mmexxija mill-Isqof li ġie kkonsagrat f'Awwissu li għadda. L-ordinazzjoni saret fir-Rotunda Arċipretali ta' San Ġwann Battista fix-Xewkija, fis-6pm. Minħabba l-pandemija tal-Covid-19, iċ-ċelebrazzjoni kienet limitata biss għal min jirċievi stedina. Min huma l-qassisin il-ġodda? Id-Djaknu Andrew Grima, li hu minn San Lawrenz, twieled fl-1994 u talab biex jidħol fis-seminarju ta' 18-il sena. Beda l-kors tal-formazzjoni għas-saċerdozju f'Settembru tal-2013. Irċieva l-ministeru ta' Lettur minn idejn l-Isqof Mario Grech f'Marzu tal-2018 fil-Bażilika ta' San Pietru u San Pawl, in-Nadur, u f'Novembru tal-2019 ġie istitwit bħala Akkoltu fil-knisja parrokkjali tiegħu ta' San Lawrenz. Id-Djaknu Fra Etienne Gilson OFM twieled f'Birkirkara fl-1984, u beda l-mixja reliġjuża tiegħu fl-2001 fi ħdan l-Ordni Franġiskan Konventwal fejn daħal fil-Kunvent ta' Birkirkara bħala postulant. Fl-2004 beda s-sena tal-prova msejħa s-sena tan-Novizzjat f'Osimo, l-Italja. Fl-2005 ipprofessa l-Voti Temporanji fi ħdan l-Ordni Koventwal u kompla l-mixja tiegħu ta' formazzjoni f'Assisi sal-2009. Fil-11 ta' Settembru ta' dik is-sena ħa l-Voti Perpetwi fil-Knisja ta' San Franġisk, Birkirkara. Ilu jagħmel parti mill-Komunità tar-Rabat, Għawdex, għal dawn l-aħħar ħames snin, u wara li ħass is-sejħa biex jagħmel pass ieħor fil-vokazzjoni tiegħu, beda jirċievi l-edukazzjoni akkademika meħtieġa għall-ministeru saċerdotali, fis-Seminarju Djoċesan ta' Għawdex. Ġie ordnat djaknu minn Mons. Grech, bħala Amministratur Appostoliku għal Għawdex, f'Ġunju tal-2020, fuq iz-zuntier tas-Santwarju Nazzjonali tal-Madonna ta' Pinu. Djoċesi ta' Għawdex Aqra aktar L-Isqof Teuma jħejji għall-ewwel ordinazzjoni saċerdotali tiegħu